ფეხიანი ცრუ გუდაფშუკა

ფეხიანი ცრუ გუდაფშუკა () — ნაყოფსხეული ბოლქვისებრი ან ბურთისებრი ფორმისაა, ზემოდან ოდნავ დაბრტყელებული. მისი დიამეტრი მერყეობს 1.5-8 სანტიმეტრს შორის, სიმაღლე კი 3-6 სანტიმეტრია. ნაყოფსხეული გადადის 3-6 სმ სიგრძის დანაოჭებულ ფეხში, რომლის ძირიც ფესვისებრი მიცელიუმის ძაფებითაა დაფარული. გარე იერსახით იგი მოყვითალო-მოყავისფროა, ზოგჯერ კი მოწითალო მოყავისფრო ელფერიც შეინიშნება. მისი ზედაპირი დაფარულია მურა ფერის ქერცლებითა და მეჭეჭებით, ზოგჯერ კი დახეთქილიც არის. როცა ნაყოფი მწიფდება, მთლიან გარსზე (პერიდიუმზე) ხდება არათანაბარი გახეთქვა, საიდანაც სპორები იფრქვევა.

სპორები მურა-ყავისფერი და სფეროსებრია, მათი დიამეტრი 10-16 მიკრომეტრია. მათ ზედაპირზე შეინიშნება ეკლები და ხორკლები, თუმცა ბადისებრი ორნამენტი არ გააჩნიათ.

თავდაპირველად რბილობი თეთრია და მკვრივი, თუმცა დროთა განმავლობაში მურა-ყავისფერს იღებს და მომწიფებისას მის შიგთავსს მტვრისებრი მასა ცვლის.

ეს სოკო იზრდება ზაფხულსა და შემოდგომაზე, ძირითადად, ფოთლოვანი ტყეების ნიადაგზე. ის გვხვდება ასევე ტყისპირებში, ბაღებსა და პარკებში, ქვიშნარ ნიადაგზე, გზისპირებში და მშრალ გარემოში.

გავრცელებულია ყველა კონტინენტზე.

მიუხედავად იმისა, რომ გარეგნულად შეიძლება მიმზიდველიც კი ჩანდეს, იგი შხამიანია და ადამიანის საჭმლის მომნელებელი სისტემის სერიოზულ მოშლას იწვევს.
 ლიტერატურა 
ჯორჯაძე ი., საქართველოს სოკოები, საველე გზამკვლევი, CENN-ის გამომცემლობა, თბ., 2024, გვ. 282-283, ISBN 978-9941-8-4547-5
კატეგორია:სოკოები
კატეგორია:შხამიანი სოკოები